CELEX: 32018R1541
Language: et
Date: 2018-10-02 00:00:00
Title: Nõukogu määrus (EL) 2018/1541, 2. oktoober 2018, millega muudetakse määruseid (EL) nr 904/2010 ja (EL) 2017/2454 seoses meetmetega, millega tõhustatakse halduskoostööd käibemaksu valdkonnas

16.10.2018   
               
               
                  ET
               
               
                  Euroopa Liidu Teataja
               
               
                  L 259/1
               
            
         NÕUKOGU MÄÄRUS (EL) 2018/1541,
         2. oktoober 2018,
         millega muudetakse määruseid (EL) nr 904/2010 ja (EL) 2017/2454 seoses meetmetega, millega tõhustatakse halduskoostööd käibemaksu valdkonnas
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 113,
         võttes arvesse Euroopa Komisjoni ettepanekut,
         olles edastanud seadusandliku akti eelnõu liikmesriikide parlamentidele,
         võttes arvesse Euroopa Parlamendi arvamust (1),
         võttes arvesse Euroopa Majandus- ja Sotsiaalkomitee arvamust (2),
         toimides seadusandliku erimenetluse kohaselt
         ning arvestades järgmist:
         
                     (1)
                  
                  
                     Liikmesriikidevahelise kaubanduse maksustamise praegune süsteem põhineb 1993. aastal kehtima hakanud üleminekukorral, mis on aegunud ja pettusi võimaldav, arvestades väga keerukat käibemaksusüsteemi. Komisjon esitas 2017. aasta oktoobris seadusandliku ettepaneku, milles sätestatakse lõpliku käibemaksusüsteemi põhimõtted liikmesriikide ettevõtjate vahelises piiriüleses kaubanduses, mis põhineks piiriüleste tarnete maksustamisel sihtliikmesriigis. Arvestades, et liidusisese kaubanduse jaoks ette nähtud lõpliku käibemaksusüsteemi täielik rakendamine võib võtta mitu aastat, on vaja lühiajalisi meetmeid, et võidelda piiriüleste käibemaksupettuste vastu tõhusamalt ja õigeaegsemalt. Halduskoostöö vahendite, eelkõige Eurofisci, arendamine ja lihtsustamine on olulise tähtsusega nii käibemaksupettuste vastases võitluses üldiselt kui ka maksuhaldurite vahelise usalduse tugevdamiseks enne lõpliku käibemaksukorra kehtestamist.
                  
               
                     (2)
                  
                  
                     Haldusuurimine on sageli vajalik, et võidelda käibemaksupettuste vastu, eelkõige juhul, kui maksukohustuslase asukoht ei ole liikmesriigis, kus maks tasumisele kuulub. Selleks et tagada käibemaksu nõuetekohane sissenõudmine, vältida topelttööd ning maksuasutuste ja ettevõtjate halduskoormust, ja kui vähemalt kaks liikmesriiki leiavad, et haldusuurimine on vajalik summade puhul, mille on deklareerinud maksukohustuslane, kelle asukoht ei ole nende territooriumil, kuid kes on seal maksustatav, siis peaks liikmesriik, kus maksukohustuslane asub, korraldama uurimise, välja arvatud siis, kui ta suudab taotletud teabe esitada. Taotluse esitanud liikmesriigid peaksid olema valmis asukohaliikmesriiki aitama, osaledes uurimises aktiivselt. Kuna taotluse esitanud liikmesriikide ametnikel võivad olla paremad teadmised juhtumi faktide ja asjaolude kohta ning kui taotluse saanud liikmesriik ei ole nõudnud taotluse esitanud liikmesriikide ametnike osalemist, peaks viimati nimetatutel olema võimalik viibida haldusuurimise juures, eeldusel et taotluse saanud liikmesriigi siseriikliku õiguse kohased tingimused sellise juuresviibimise lubamiseks on täidetud. Sellisel juhul peaks taotluse esitanud liikmesriikide ametnikel olema juurdepääs samadele ruumidele ja dokumentidele kui taotluse saanud liikmesriigi ametnikel, kes vahendavad seda juurdepääsu. Kui taotluse saanud liikmesriigi õiguses on juuresviibimise lubamiseks ette nähtud sellised tingimused, tuleks eeldada, et taotluse saanud liikmesriik võtab vajalikud meetmed nende tingimuste täitmiseks. Igal juhul peaks taotluse esitanud liikmesriikide ametnikel, kui nad seda vajalikuks peavad, olema võimalus viibida taotluse saanud liikmesriigis korraldatava uurimise juures uurimise osas konsulteerimiseks taotluse saanud liikmesriigi ametnikega, keda on sellest enne teavitatud. Sellise konsulteerimise eesmärk võiks olla arvamuste ja teabe vahetamine uurimise käigu kohta ning võimalike meetmete väljapakkumine ja nende arutamine.
                  
               
                     (3)
                  
                  
                     Teabe edastamine teiste liikmesriikide pädevatele asutustele ilma eelneva taotluseta vastavalt nõukogu määrusele (EL) nr 904/2010 (3) peaks olema nii lihtne ja tõhus kui võimalik. Seepärast on oluline, et pädevatel asutustel oleks võimalik edastada teavet muul viisil kui standardvormide abil, kui nad peavad muid turvalisi viise asjakohasemaks ja lepivad kokku nende kasutamises, või kui teave on saadud kolmandast riigist.
                  
               
                     (4)
                  
                  
                     Sageli kuritarvitatakse kaupade importimise käibemaksuvabastust, mis on sätestatud nõukogu direktiivi 2006/112/EÜ (4) artikli 143 lõikes 2 (tolliprotseduurid 42 ja 63), ning kaubad suunatakse mustale turule ilma käibemaksu maksmata. Seetõttu on tolliametnike jaoks oluline, et neil oleks vabastuse kohaldamise tingimuste täitmise kontrollimisel juurdepääs käibemaksukohustuslasena registreerimise numbrite registrile ja koondaruannetele. Tolliasutuste poolt kõnealuse protseduuri raames kogutud teave tuleks samuti teha kättesaadavaks selle liikmesriigi pädevatele asutustele, kus peaks toimuma järgnev kauba ühendusesisene soetamine.
                  
               
                     (5)
                  
                  
                     Selleks et võidelda pettustega, mis tulenevad autode puhul kohaldatavast kahesugusest käibemaksukorrast, peaks Eurofisci kontaktametnikel olema juurdepääs sõidukite registreerimisandmetele automaatselt. See võimaldaks neil kiiresti kindlaks teha, kes on toime pannud pettusega seotud tehinguid ja kus. Selline juurdepääs peaks olema kättesaadav Euroopa mootorsõidukite ja juhilubade infosüsteemi (EUCARIS) tarkvaraliidese kaudu, mille kasutamine on sõidukite registreerimisandmete puhul liikmesriikidele kohustuslik vastavalt nõukogu otsustele 2008/615/JSK (5) ja 2008/616/JSK (6).
                  
               
                     (6)
                  
                  
                     Selleks et tagada ühetaolised tingimused nende sätete rakendamiseks, mis käsitlevad automaatset juurdepääsu tolliasutuste poolt kogutud teabele ja sõidukite registreerimisandmetele, tuleks komisjonile anda rakendamisvolitused. Neid volitusi tuleks teostada kooskõlas Euroopa Parlamendi ja nõukogu määrusega (EL) nr 182/2011 (7).
                  
               
                     (7)
                  
                  
                     Selleks et tagada piiriüleste tehingute käibemaksu tõhus ja tulemuslik järelevalve, on määrusega (EL) nr 904/2010 ette nähtud ametnike viibimine haldusasutuste ametiruumides teistes liikmesriikides toimuvate haldusuurimiste ajal. Tugevdamaks maksuhaldurite suutlikkust kontrollida piiriüleseid tarneid, tuleks kasutada ühiselt läbi viidavaid haldusuurimisi, mis võimaldaks kahe või enama liikmesriigi ametnikel moodustada ühtse rühma ja osaleda aktiivselt ühiselt läbi viidavas haldusuurimises.
                  
               
                     (8)
                  
                  
                     Selleks et võidelda kõige raskemate piiriüleste pettustega, on vaja selgitada ja tugevdada Eurofisci juhtimist, ülesandeid ja toimimist. Eurofisci kontaktametnikel peaks olema juurdepääs kogu vajalikule teabele ja võimalus seda kiiresti vahetada, töödelda ja analüüsida ning koordineerida mis tahes järelmeetmeid. Selline koordineerimine ei anna siiski õigust nõuda osalevalt liikmesriigilt mingite konkreetsete uurimismeetmete võtmist. Samuti on vaja tugevdada käibemaksupettuste vastast võitlust liidu tasandil, eelkõige võimaldades Eurofisci töövaldkonna koordinaatoritel saada suunatud teavet Euroopa Liidu Õiguskaitsekoostöö Ametilt (Europol) ja Euroopa Pettustevastaselt Ametilt (OLAF). Seetõttu peaks Eurofisci töövaldkonna koordinaatoritel olema võimalik saata Europolile ja OLAFile nii palju teavet kui on vajalik, et saada vastu Europoli ja OLAFi omanduses olevat asjakohast teavet.
                  
               
                     (9)
                  
                  
                     Selleks et tagada Eurofisci käsitlevate sätete rakendamiseks ühetaolised tingimused, tuleks komisjonile anda rakendamisvolitused. Neid volitusi tuleks teostada kooskõlas määrusega (EL) nr 182/2011.
                  
               
                     (10)
                  
                  
                     Käibemaksutagastuste taotluste edastamise korraldamine vastavalt nõukogu direktiivi 2008/9/EÜ (8) artiklile 5 annab võimaluse vähendada pädevate asutuste halduskoormust seoses maksmata käibemaksu maksuvõlgade sissenõudmisega asukohaliikmesriigis.
                  
               
                     (11)
                  
                  
                     Liikmesriigid võivad edastada ka asjakohast teavet OLAFile, kui nad peavad seda asjakohaseks. See võimaldaks OLAFil täita oma volitusi haldusuurimiste läbiviimiseks seoses liidu finantshuve mõjutava pettuse, korruptsiooni ja muu ebaseadusliku tegevusega ning pakkuda liikmesriikidele abi nende tegevuse koordineerimiseks liidu finantshuvide kaitsmisel pettuste eest.
                  
               
                     (12)
                  
                  
                     Komisjon võib saada juurdepääsu vastavalt määrusele (EL) nr 904/2010 edastatud või kogutud teabele vaid niivõrd, kuivõrd see on vajalik komisjoni hallatavate elektrooniliste süsteemide hooldamiseks, käitamiseks ja arendamiseks, mida liikmesriigid kasutavad käesoleva määruse kohaldamisel.
                  
               
                     (13)
                  
                  
                     Määruse (EL) nr 904/2010 kohaldamisel teostatava isikuandmete töötlemise suhtes kohaldatakse Euroopa Parlamendi ja nõukogu määrust (EL) 2016/679 (9). Kõnealuse määruse kohaldamisel liidu institutsioonide ja asutuste poolt teostatava isikuandmete töötlemise suhtes kohaldatakse Euroopa Parlamendi ja nõukogu määrust (EÜ) nr 45/2001 (10). Käibemaksupettuse vastane võitlus on tunnistatud nii liidu kui liikmesriikide üldisest huvist kantud oluliseks eesmärgiks. Selleks et saavutada määruse (EL) nr 904/2010 eesmärke, nimelt eesmärki teha koostööd ja vahetada teavet, mis võimaldab käibemaksu õigesti arvutada, kontrollida käibemaksu õiget kohaldamist, eelkõige ühendusesiseste tehingute puhul, ja võidelda käibemaksupettuste vastu, on asjakohane näha ette konkreetsed ja piiratud ulatusega piirangud määruses (EL) 2016/679 sätestatud teatavate õiguste ja kohustuste suhtes.
                  
               
                     (14)
                  
                  
                     Täpsemalt kahjustaks määruses (EL) 2016/679 ette nähtud õiguste ja kohustuste täielik kohaldamine tõsiselt käibemaksupettuste vastase võitluse tulemuslikkust, kuna eelkõige võimaldaks see andmesubjektidel takistada käimasolevaid uurimisi ja riskiprofiilide koostamist. See seaks ohtu teenistuslikud või õiguslikud uurimised, analüüsid, juurdlused või menetlused, mida viiakse läbi vastavalt määrusele (EL) nr 904/2010. Lisaks takistaks see pädevate asutuste vahelist halduskoostööd, mis on oluline vahend käibemaksupettuste vastases võitluses. Sellest tulenevalt tuleks näha ette piirangud seoses õigusega saada läbipaistvat teavet, õigusega saada teavet, kui isikuandmed on kogutud andmesubjektilt, õigusega saada teavet, kui isikuandmed ei ole saadud andmesubjektilt, seoses andmesubjektide juurdepääsuõigusega, õigusega andmete kustutamisele, õigusega esitada vastuväiteid isikuandmete töötlemisele ning õigusega, mis käsitleb automatiseeritud töötlusel põhinevate üksikotsuste tegemist, sealhulgas profiilianalüüsi. Nende õiguste kasutamist võib piirata ainult siis, kui see on vajalik selleks, et mitte kahjustada määruse (EL) nr 904/2010 artikli 1 alusel taotletavate eesmärkide saavutamist. Seda piirangut tuleks kohaldada üksnes seoses nimetatud määruse artiklites 1, 14 ja 17 osutatud teatavate andmekategooriatega sel määral, mil see on rangelt vajalik käibemaksualastele õigusaktidele vastavuse tagamiseks, ning seoses käesoleva määruse asjaomastes sätetes osutatud andmekategooriatega.
                  
               
                     (15)
                  
                  
                     Kuna eesmärki, milleks on käibemaksust kõrvalehoidumise ja käibemaksupettuste ennetamine, uurimine ja avastamine, ei ole võimalik saavutada muude sama tõhusate, kuid vähem piiravate vahenditega, on nimetatud piirangud rangelt vajalikud kõnealuse konkreetse eesmärgi saavutamiseks. Samuti on nad proportsionaalsed, pidades silmas liidu ja liikmesriikide võimalikku saamata jäävat maksutulu ning teabe kättesaadavaks tegemise keskset tähtsust tulemusliku pettusevastase võitluse jaoks. Käesoleva määruse alusel kogutud ja vahetatud teabe töötlemine ja säilitamine piirdub käibemaksupettuste vastase võitluse eesmärkidega. Käesoleva määruse alusel kogutud ja vahetatud teave ei hõlma tundlikke andmeid. Teavet ei tohi täiendavalt töödelda viisil, mis on vastuolus nimetatud eesmärkidega, sealhulgas on keelatud töötlemine ärilisel eesmärgil. Mis puutub kaitsemeetmetesse, mille abil hoida ära kuritarvitamist või ebaseaduslikku juurdepääsu või üleandmist, siis on määruses (EL) nr 904/2010 juba ette nähtud üksikasjalikud tingimused liikmesriikide pädevate asutuste juurdepääsuks andmetele ja nende hilisemaks kasutamiseks nimetatud määruse üldise eesmärgi saavutamiseks. Andmete säilitamise aeg peaks olema piiratud sellega, mis on vajalik taotletavate eesmärkide saavutamiseks.
                  
               
                     (16)
                  
                  
                     Kuna nõukogu määrusega (EL) 2017/2454 (11) on muudetud ka määruse (EL) nr 904/2010 artiklit 17, mida kohaldatakse alates 1. jaanuarist 2021, on vaja muuta määrust (EL) 2017/2454, et ajakohastada asjaomaseid ristviiteid nimetatud artiklile. Kuna määrusega (EL) 2017/2454 on muudetud ka määruse (EL) nr 904/2010 I lisa, mida kohaldatakse alates 1. jaanuarist 2021, on vaja muuta määrust (EL) 2017/2454, võttes arvesse, et I lisa ei ole enam vajalik ning tuleks seetõttu välja jätta.
                  
               
                     (17)
                  
                  
                     Kuna tolliasutuste kogutud teabele ja sõidukite registreerimisandmetele automaatset juurdepääsu käsitlevate sätete rakendamine nõuab uusi tehnoloogilisi arendusi, tuleb nende kohaldamine edasi lükata, et võimaldada liikmesriikidel ja komisjonil vastavad arendused ellu viia.
                  
               
                     (18)
                  
                  
                     Kuna käesoleva määruse eesmärke, milleks on liikmesriikidevaheliste koostöövahendite parandamine ja võitlemine piiriülese pettuse vastu käibemaksu valdkonnas, ei suuda liikmesriigid piisavalt saavutada, küll aga saab neid paremini saavutada liidu tasandil, võib liit võtta meetmed kooskõlas Euroopa Liidu lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev määrus nimetatud eesmärkide saavutamiseks vajalikust kaugemale.
                  
               
                     (19)
                  
                  
                     Euroopa andmekaitseinspektoriga konsulteeriti vastavalt määruse (EÜ) nr 45/2001 artikli 28 lõikele 2 ning ta esitas oma ametlikud kommentaarid 21. märtsil 2018.
                  
               
                     (20)
                  
                  
                     Seepärast tuleks määrusi (EL) nr 904/2010 ja (EL) 2017/2454 vastavalt muuta,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) nr 904/2010 muudatused
            Määrust (EL) nr 904/2010 muudetakse järgmiselt.
            
                        1)
                     
                     
                        Artiklit 7 muudetakse järgmiselt:
                        
                                    a)
                                 
                                 
                                    lõige 3 jäetakse välja;
                                 
                              
                                    b)
                                 
                                 
                                    lõige 4 asendatakse järgmisega:
                                    
                                       „4.   Lõikes 1 osutatud taotlus võib sisaldada põhjendatud taotlust korraldada teatav haldusuurimine. Vajaduse korral viib taotluse saanud asutus haldusuurimise läbi taotluse esitanud asutusega konsulteerides. Kui taotluse saanud asutuse arvates ei ole haldusuurimist vaja, teatab ta taotluse esitanud asutusele viivitamata selle põhjused.
                                       Piiramata esimese lõigu kohaldamist, võib uurimisest, mis käsitleb summasid, mida on deklareerinud või mida oleks pidanud deklareerima taotluse saanud asutuse liikmesriigis asuv maksukohustuslane seoses asjaomase maksukohustuslase tehtud kaupade tarne ja teenuste osutamisega ja mis on maksustatavad taotluse esitanud liikmesriigis, keelduda ainult:
                                       
                                                   a)
                                                
                                                
                                                   artikli 54 lõikes 1 sätestatud põhjustel, mida taotluse saanud asutus on hinnanud kooskõlas käesoleva lõike ja artikli 54 lõike 1 vahelist koosmõju käsitleva parimate tavade avaldusega, mis võetakse vastu artikli 58 lõikega 2 ettenähtud korras;
                                                
                                             
                                                   b)
                                                
                                                
                                                   artikli 54 lõigetes 2, 3 ja 4 sätestatud põhjustel või
                                                
                                             
                                                   c)
                                                
                                                
                                                   põhjusel, et taotluse saanud asutus on taotluse esitanud asutusele juba esitanud vähem kui kaks aastat varem korraldatud haldusuurimise käigus saadud teabe sama maksukohustuslase kohta.
                                                
                                             Kui taotluse saanud asutus keeldub teises lõigus osutatud haldusuurimisest punktis a või b sätestatud põhjustel, peab ta siiski taotluse esitanud asutusele teada andma, mis kuupäevadel ja mis väärtuses on maksukohustuslane taotluse esitanud asutuse liikmesriigis viimase kahe aasta jooksul mis tahes asjaomaseid kaupu tarninud või teenuseid osutanud.“;
                                    
                                 
                              
                                    c)
                                 
                                 
                                    lisatakse järgmine lõige:
                                    
                                       „4a.   Kui vähemalt kahe liikmesriigi pädevad asutused leiavad, et käesoleva artikli lõike 4 teises lõigus osutatud summade osas on vaja viia läbi haldusuurimine, ning esitavad ühise põhjendatud taotluse, mis sisaldab viiteid või tõendeid käibemaksust kõrvalehoidumise või käibemaksupettuste ohu kohta, ei keeldu taotluse saanud asutus uurimise läbiviimisest, välja arvatud artikli 54 lõike 1 punktis b või artikli 54 lõigetes 2, 3 ja 4 sätestatud juhtudel. Kui taotluse saanud liikmesriigil on taotletav teave juba olemas, esitab ta selle teabe taotluse esitanud liikmesriikidele. Kui taotluse esitanud liikmesriigid ei ole saadud teabega rahul, teavitavad nad sellest taotluse saanud liikmesriiki, et haldusuurimist jätkata.
                                       Kui taotluse saanud liikmesriik seda nõuab, osalevad haldusuurimises taotluse esitanud asutuste määratud ametnikud. Selline haldusuurimine viiakse läbi ühiselt ning taotluse saanud liikmesriigi juhtimisel ja tema õiguse alusel. Taotluse esitanud asutuste ametnikel on juurdepääs samadele ruumidele ja dokumentidele nagu taotluse saanud asutuse ametnikel ning neil on ka õigus maksukohustuslasi küsitleda, kui see on taotluse saanud liikmesriigi õiguse kohaselt selle liikmesriigi ametnikele lubatud. Taotluse esitanud asutuste ametnike inspekteerimisvolitusi kasutatakse üksnes haldusuurimise eesmärgil.
                                       Kui taotluse saanud liikmesriik ei ole nõudnud taotluse esitanud liikmesriikide ametnike osalemist, võivad kõigi taotluse esitanud liikmesriikide ametnikud viibida haldusuurimise juures, kasutades artikli 28 lõikes 2 sätestatud õigusi, eeldusel et taotluse saanud liikmesriigi siseriikliku õiguse kohased tingimused on täidetud. Nende taotluse esitanud liikmesriikide ametnikel on igal juhul lubatud viibida juures konsulteerimise eesmärgil.
                                       Kui on ette nähtud taotluse esitanud liikmesriigi ametnike osalemine haldusuurimises või uurimise juures viibimine, viiakse uurimine läbi üksnes siis, kui selline osalemine või uurimise juures viibimine haldusuurimise eesmärgil on tagatud.“
                                    
                                 
                              
                  
                        2)
                     
                     
                        Artikli 13 lõige 3 asendatakse järgmisega:
                        
                           „3.   Teave edastatakse standardvormidel, välja arvatud artiklis 50 osutatud juhtudel või konkreetsetel juhtudel, mil asjaomased pädevad asutused peavad muid turvalisi viise asjakohasemaks ja lepivad kokku nende kasutamises.
                           Komisjon võtab standardvormid vastu rakendusaktidega. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“
                        
                     
                  
                        3)
                     
                     
                        Artiklit 17 muudetakse järgmiselt:
                        
                                    a)
                                 
                                 
                                    lõikesse 1 lisatakse järgmine punkt:
                                    
                                                „f)
                                             
                                             
                                                teave, mida liikmesriik kogub direktiivi 2006/112/EÜ artikli 143 lõike 2 punktide a ja b alusel, ning päritoluriik, sihtriik, kauba kood, vääring, kogusumma, vahetuskurss, iga kaubaartikli hind ja netokaal.“;
                                             
                                          
                              
                                    b)
                                 
                                 
                                    lõige 2 asendatakse järgmisega:
                                    
                                       „2.   Komisjon võtab rakendusaktidega vastu käesoleva artikli lõike 1 punktides a–f osutatud teabe kohta tehtud automaatse päringu tehnilised üksikasjad. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“;
                                    
                                 
                              
                                    c)
                                 
                                 
                                    lisatakse järgmine lõige:
                                    
                                       „3.   Komisjon määrab rakendusaktidega kindlaks käesoleva artikli lõike 1 punktis f osutatud teabe andmeelemendid. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“
                                    
                                 
                              
                  
                        4)
                     
                     
                        Artiklit 21 muudetakse järgmiselt:
                        
                                    a)
                                 
                                 
                                    lisatakse järgmine lõige:
                                    
                                       „1a.   Iga liikmesriik annab oma ametnikele, kes kontrollivad direktiivi 2006/112/EÜ artikli 143 lõikes 2 kehtestatud nõuete täitmist, juurdepääsu käesoleva määruse artikli 17 lõike 1 punktides a–c osutatud teabele, millele annavad automaatse juurdepääsu teised liikmesriigid.“;
                                    
                                 
                              
                                    b)
                                 
                                 
                                    lõike 2 punkti e muudetakse järgmiselt:
                                    
                                                i)
                                             
                                             
                                                alapunktid i ja ii asendatakse järgmistega:
                                                
                                                            „i)
                                                         
                                                         
                                                            juurdepääs on seotud võimaliku pettusjuhtumi uurimisega või on antud pettuse tuvastamiseks;
                                                         
                                                      
                                                            ii)
                                                         
                                                         
                                                            juurdepääs toimub vastavalt artikli 36 lõikele 1 Eurofisci kontaktametniku kaudu, kellel on isiklik kasutajatunnus kõnealusele teabele juurdepääsu võimaldavate elektrooniliste süsteemide jaoks.“;
                                                         
                                                      
                                          
                                                ii)
                                             
                                             
                                                alapunkt iii jäetakse välja;
                                             
                                          
                              
                                    c)
                                 
                                 
                                    lisatakse järgmine lõige:
                                    
                                       „2a.   Seoses artikli 17 lõike 1 punktis f osutatud teabega on kättesaadavad järgmised andmed:
                                       
                                                   a)
                                                
                                                
                                                   teavet saava liikmesriigi välja antud käibemaksukohustuslasena registreerimise numbrid;
                                                
                                             
                                                   b)
                                                
                                                
                                                   käesoleva lõike punktis a osutatud käibemaksukohustuslasena registreerimise numbrit omavatele isikutele kaupa tarniva importija või tema maksuesindaja käibemaksukohustuslasena registreerimise numbrid;
                                                
                                             
                                                   c)
                                                
                                                
                                                   sellise imporditud kauba päritoluriik, sihtriik, kauba kood, kogusumma ja netokaal, millele järgneb ühendusesisene kaubatarne igalt käesoleva lõike punktis b osutatud isikult igale käesoleva lõike punktis a osutatud käibemaksukohustuslasena registreerimise numbrit omavale isikule;
                                                
                                             
                                                   d)
                                                
                                                
                                                   sellise imporditud kauba päritoluriik, sihtriik, kauba kood, vääring, kogusumma, vahetuskurss, iga kaubaartikli hind ja netokaal, millele järgneb ühendusesisene kaubatarne igalt käesoleva lõike punktis b osutatud isikult igale isikule, kellel on teise liikmesriigi antud käibemaksukohustuslasena registreerimise number, kui on täidetud järgmised tingimused:
                                                   
                                                               i)
                                                            
                                                            
                                                               juurdepääs on seotud võimaliku pettusjuhtumi uurimisega või on antud pettuse tuvastamiseks;
                                                            
                                                         
                                                               ii)
                                                            
                                                            
                                                               juurdepääs toimub vastavalt artikli 36 lõikele 1 Eurofisci kontaktametniku kaudu, kellel on isiklik kasutajatunnus kõnealusele teabele juurdepääsu võimaldavate elektrooniliste süsteemide jaoks.
                                                            
                                                         
                                             Esimese lõigu punktides c ja d osutatud väärtused väljendatakse teavet esitava liikmesriigi vääringus ja need kehtivad esitatud tollideklaratsiooni iga kaubaartikli puhul.“;
                                    
                                 
                              
                                    d)
                                 
                                 
                                    lisatakse järgmine lõige:
                                    
                                       „3.   Komisjon määrab rakendusaktidega kindlaks käesoleva artikli lõike 2 punktis e sätestatud tingimustega seotud praktilise korra, et võimaldada teavet esitaval liikmesriigil teha kindlaks Eurofisci kontaktametnik, kellel on teabele juurdepääs. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“;
                                    
                                 
                              
                                    e)
                                 
                                 
                                    lõige 3 asendatakse järgmisega:
                                    
                                       „3.   Komisjon määrab rakendusaktidega kindlaks käesoleva artikli lõike 2 punktis e ja lõike 2a punktis d sätestatud tingimustega seotud praktilise korra, et võimaldada teavet esitaval liikmesriigil teha kindlaks Eurofisci kontaktametnik, kellel on teabele juurdepääs. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“
                                    
                                 
                              
                  
                        5)
                     
                     
                        Lisatakse järgmine artikkel:
                        
                           „Artikkel 21a
                           
                              1.   Iga liikmesriik võimaldab kõigi teiste liikmesriikide pädevatele asutustele automaatse juurdepääsu järgmisele teabele riiklikes sõidukiregistrites:
                              
                                          a)
                                       
                                       
                                          sõidukite tuvastamisandmed;
                                       
                                    
                                          b)
                                       
                                       
                                          tuvastamisandmed sõidukite omanike ja valdajate kohta, kelle nimele on sõiduk registreeritud, vastavalt registreerimisliikmesriigi õigusnormides sätestatule.
                                       
                                    
                           
                              2.   Juurdepääs lõikes 1 osutatud teabele antakse järgmistel tingimustel:
                              
                                          a)
                                       
                                       
                                          juurdepääs on seotud võimaliku käibemaksupettusjuhtumi uurimisega või on antud käibemaksupettuse tuvastamiseks;
                                       
                                    
                                          b)
                                       
                                       
                                          juurdepääs toimub vastavalt artikli 36 lõikele 1 Eurofisci kontaktametniku kaudu, kellel on isiklik kasutajatunnus kõnealusele teabele juurdepääsu võimaldavate elektrooniliste süsteemide jaoks.
                                       
                                    
                           
                              3.   Komisjon määrab rakendusaktidega kindlaks käesoleva artikli lõikes 1 osutatud teabe kohta tehtud automaatse päringu puhul teabe andmeelemendid ja tehnilised üksikasjad ning käesoleva artikli lõikes 2 sätestatud tingimustega seotud praktilise korra, et võimaldada teavet esitaval liikmesriigil teha kindlaks Eurofisci kontaktametnik, kellel on teabele juurdepääs. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“
                           
                        
                     
                  
                        6)
                     
                     
                        Artikkel 24 asendatakse järgmisega:
                        
                           „Artikkel 24
                           Kui liikmesriikide pädevad asutused vahetavad artiklite 17–21a kohaldamiseks teavet elektroonilisel teel, võtavad nad kõik vajalikud meetmed, et tagada artikli 55 täitmine.
                           Liikmesriigid vastutavad oma süsteemide mis tahes arendamise eest, mis on vajalik asjaomase teabe vahetamiseks CCN/CSI võrgu või muu sarnase turvalise võrgu kaudu, mida kasutatakse artiklis 21a osutatud teabe vahetamiseks elektroonilisel teel.“
                        
                     
                  
                        7)
                     
                     
                        VII peatüki pealkiri asendatakse järgmisega:
                        „VIIBIMINE TÖÖRUUMIDES NING HALDUSUURIMISTE JA ÜHISELT LÄBI VIIDAVATE HALDUSUURIMISTE JUURES“.
                     
                  
                        8)
                     
                     
                        Artiklit 28 muudetakse järgmiselt:
                        
                                    a)
                                 
                                 
                                    lisatakse järgmine lõige:
                                    
                                       „2a.   Taotluse esitanud asutuste ja taotluse saanud asutuse kokkuleppel ja taotluse saanud asutuse kehtestatud korra kohaselt võivad taotluse esitanud asutuste määratud ametnikud osaleda artiklis 1 osutatud teabe kogumiseks ja vahetamiseks taotluse saanud liikmesriigi territooriumil läbiviidavates haldusuurimistes. Sellised haldusuurimised viiakse läbi ühiselt taotluse esitanud ja taotluse saanud asutuste ametnike poolt ning taotluse saanud liikmesriigi juhtimisel ja selle riigi õiguse alusel. Taotluse esitanud asutuste ametnikel on juurdepääs samadele ruumidele ja dokumentidele nagu taotluse saanud asutuse ametnikel ning neil on ka õigus maksukohustuslasi küsitleda, kui see on taotluse saanud liikmesriigi õiguse kohaselt asjaomase liikmesriigi ametnikele lubatud.
                                       Kui see on taotluse saanud liikmesriigi õiguse kohaselt lubatud, on taotluse esitanud liikmesriikide ametnikel samad inspekteerimisvolitused nagu taotluse saanud liikmesriigi ametnikel.
                                       Taotluse esitanud asutuste ametnike inspekteerimisvolitusi kasutatakse üksnes haldusuurimise eesmärgil.
                                       Taotluse esitanud asutuste ja taotluse saanud asutuse kokkuleppel ja taotluse saanud asutuse kehtestatud korra kohaselt võivad osalevad asutused koostada ühise uurimisaruande.“;
                                    
                                 
                              
                                    b)
                                 
                                 
                                    lõige 3 asendatakse järgmisega:
                                    
                                       „3.   Lõigete 1, 2 ja 2a kohaselt mõnes muus liikmesriigis viibivad taotluse esitanud asutuse ametnikud peavad igal ajal suutma esitada volikirja, millest nähtuvad nende isik ja ametiülesanded.“
                                    
                                 
                              
                  
                        9)
                     
                     
                        Artiklit 33 muudetakse järgmiselt:
                        
                                    a)
                                 
                                 
                                    lõige 1 asendatakse järgmisega:
                                    
                                       „1.   Käibemaksupettuse vastase võitluse valdkonnas tehtava mitmepoolse koostöö edendamiseks ja hõlbustamiseks ning kõigi järelmeetmete koordineerimiseks luuakse käesoleva peatükiga võrgustik, mis võimaldab liikmesriikide vahelist piiriülest pettust puudutavat suunatud teavet kiiresti vahetada, töödelda ja analüüsida („Eurofisc“).“;
                                    
                                 
                              
                                    b)
                                 
                                 
                                    lõiget 2 muudetakse järgmiselt:
                                    
                                                i)
                                             
                                             
                                                punktid b ja c asendatakse järgmisega:
                                                
                                                            „b)
                                                         
                                                         
                                                            viivad läbi ja koordineerivad piiriülest pettust puudutava suunatud teabe kiiret mitmepoolset vahetamist ning ühist töötlemist ja analüüsimist valdkondades, milles Eurofisc tegutseb („Eurofisci töövaldkonnad“);
                                                         
                                                      
                                                            c)
                                                         
                                                         
                                                            koordineerivad osalevatest liikmesriikidest pärit artikli 36 lõikes 1 osutatud Eurofisci kontaktametnike tööd saadud teabe ja hoiatusteadetega tegelemisel;“
                                                         
                                                      
                                          
                                                ii)
                                             
                                             
                                                lisatakse järgmine punkt:
                                                
                                                            „d)
                                                         
                                                         
                                                            koordineerivad osalevate liikmesriikide haldusuurimisi artikli 36 lõikes 1 osutatud Eurofisci kontaktametnike tuvastatud pettuste kohta, ilma et neil oleks õigus nõuda liikmesriikidelt haldusuurimiste läbiviimist.“
                                                         
                                                      
                                          
                              
                  
                        10)
                     
                     
                        Artikli 34 lõige 2 asendatakse järgmisega:
                        
                           „2.   Liikmesriigid, kes on otsustanud osaleda Eurofisci töövaldkonnas, võtavad aktiivselt osa kõigi osalevate liikmesriikide vahelise piiriülest pettust puudutava suunatud teabe mitmepoolsest vahetamisest, ühisest töötlemisest ja analüüsimisest ning kõigi järelmeetmete koordineerimisest.“
                        
                     
                  
                        11)
                     
                     
                        Artikkel 35 asendatakse järgmisega:
                        
                           „Artikkel 35
                           Komisjon annab Eurofiscile tehnilist ja logistilist abi. Komisjonil ei ole juurdepääsu artiklis 1 osutatud teabele, mida võib vahetada Eurofisci kaudu, välja arvatud artikli 55 lõikes 2 osutatud asjaoludel.“
                        
                     
                  
                        12)
                     
                     
                        Artiklit 36 muudetakse järgmiselt:
                        
                                    a)
                                 
                                 
                                    lisatakse järgmine lõige:
                                    
                                       „1a.   Liikmesriikide kontaktametnikud määravad piiratud ajaks Eurofisci kontaktametnike hulgast Eurofisci esimehe.
                                       Liikmesriikide kontaktametnikud:
                                       
                                                   a)
                                                
                                                
                                                   lepivad kokku Eurofisci töövaldkondade loomises ja kaotamises;
                                                
                                             
                                                   b)
                                                
                                                
                                                   arutavad kõiki Eurofisci toimimisega seotud küsimusi;
                                                
                                             
                                                   c)
                                                
                                                
                                                   hindavad vähemalt kord aastas Eurofisci toimimise tulemuslikkust ja tõhusust;
                                                
                                             
                                                   d)
                                                
                                                
                                                   kiidavad heaks artiklis 37 osutatud aastaaruande.“;
                                                
                                             
                                 
                              
                                    b)
                                 
                                 
                                    lõige 2 asendatakse järgmisega:
                                    
                                       „2.   Konkreetses Eurofisci töövaldkonnas osalevate liikmesriikide kontaktametnikud („osalevad Eurofisci kontaktametnikud“) määravad osalevate Eurofisci kontaktametnike seast piiratud ajaks Eurofisci töövaldkonna koordinaatori.
                                       Eurofisci töövaldkonna koordinaatorid:
                                       
                                                   a)
                                                
                                                
                                                   koguvad vastavalt töövaldkonnas osalejate kokkuleppele osalevatelt Eurofisci kontaktametnikelt saadud teavet ja teevad kogu teabe kättesaadavaks teistele asjaomases töövaldkonnas osalevatele Eurofisci kontaktametnikele; teavet vahetatakse elektrooniliselt;
                                                
                                             
                                                   b)
                                                
                                                
                                                   tagavad, et osalevatelt Eurofisci kontaktametnikelt saadud teavet töödeldakse ja analüüsitakse koos asjaomase suunatud teabega piiriüleste pettuste kohta, mis on käesoleva määruse alusel vastavalt töövaldkonnas osalejate kokkuleppele saadud või kogutud, ja teevad tulemused kättesaadavaks kõigile osalevatele Eurofisci kontaktametnikele;
                                                
                                             
                                                   c)
                                                
                                                
                                                   annavad kõigile osalevatele Eurofisci kontaktametnikele tagasisidet;
                                                
                                             
                                                   d)
                                                
                                                
                                                   esitavad liikmesriikide kontaktametnikele aastaaruande töövaldkonna tegevuste kohta.“;
                                                
                                             
                                 
                              
                                    c)
                                 
                                 
                                    lisatakse järgmised lõiked:
                                    
                                       „3.   Eurofisci töövaldkonna koordinaatorid võivad taotleda asjakohast teavet Euroopa Liidu Õiguskaitsekoostöö Ametilt (Europol) ja Euroopa Pettustevastaselt Ametilt (OLAF). Sel eesmärgil ja vastavalt töövaldkonnas osalejate kokkuleppele võivad nad saata nii palju teavet, kui on taotletud teabe saamiseks vajalik.
                                    
                                    
                                       4.   Eurofisci töövaldkonna koordinaatorid teevad Europolilt ja OLAFilt saadud teabe kättesaadavaks teistele osalevatele Eurofisci kontaktametnikele; teavet vahetatakse elektrooniliselt.
                                    
                                    
                                       5.   Eurofisci töövaldkonna koordinaatorid tagavad, et Europolilt ja OLAFilt saadud teavet töödeldakse ja analüüsitakse koos asjaomase suunatud teabega, mis on käesoleva määruse alusel vastavalt töövaldkonnas osalejate kokkuleppele saadud või kogutud, ja teevad tulemused kättesaadavaks osalevatele Eurofisci kontaktametnikele.“
                                    
                                 
                              
                  
                        13)
                     
                     
                        Artikkel 37 asendatakse järgmisega:
                        
                           „Artikkel 37
                           Eurofisci esimees esitab artikli 58 lõikes 1 osutatud komiteele aastaaruande iga töövaldkonna tegevuse kohta.
                           Komisjon võtab rakendusaktidega vastu Eurofisci puudutava menetlusliku korra. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.“
                        
                     
                  
                        14)
                     
                     
                        Artikli 48 lõikele 1 lisatakse järgmised lõigud:
                        „Kui asukohaliikmesriik saab teada, et maksukohustuslasel, kes taotleb käibemaksu tagastamist vastavalt direktiivi 2008/9/EÜ artiklile 5, on selles liikmesriigis maksuvõlg, võib ta taotleda maksukohustuslase nõusolekut tagastamisele kuuluva käibemaksu ülekandmiseks otse sellesse liikmesriiki, et maksuvõlg tasuda. Kui maksukohustuslane sellise ülekandmisega nõustub, teavitab asukohaliikmesriik tagastamisliikmesriiki summast, mille kohta nõusolekut taotletakse, ja tagastamisliikmesriik kannab maksukohustuslase eest vastava summa asukohaliikmesriigile. Asukohaliikmesriik teatab maksukohustuslasele, kas ülekantud summa näol on tegemist maksuvõla täieliku või osalise tasumisega, nagu on selle siseriiklike õigusnormide ja haldustavadega ette nähtud. Tagastamisele kuuluva käibemaksu ülekandmine asukohaliikmesriigile ei mõjuta tagastamisliikmesriigi õigust nõuda sisse võlg, mis maksukohustuslasel on selles riigis.
                        Kui maksuvõlg on asukohaliikmesriigis vaidlustatud, võib asukohaliikmesriik üle kantud summad maksukohutuslase nõusolekul kinni pidada, tingimusel et selles liikmesriigis on tagatud mõjus kohtulik kontroll.“
                     
                  
                        15)
                     
                     
                        XIII peatüki pealkiri asendatakse järgmisega:
                        „SUHTED KOMISJONIGA NING TEISTE LIIDU INSTITUTSIOONIDE, ORGANITE, TALITUSTE JA ASUTUSTEGA“.
                     
                  
                        16)
                     
                     
                        Artiklisse 49 lisatakse järgmine lõige:
                        
                           „2a.   Liikmesriigid võivad edastada OLAFile asjakohast teavet, et ametil oleks võimalik kaaluda sobivate meetmete võtmist talle antud volituste raames. Kui see teave on saadud teiselt liikmesriigilt, võib viimane nõuda, et teabe edastamiseks on vaja tema eelnevat nõusolekut.“
                        
                     
                  
                        17)
                     
                     
                        Artiklit 55 muudetakse järgmiselt:
                        
                                    a)
                                 
                                 
                                    lõige 2 asendatakse järgmisega:
                                    
                                       „2.   Isikutel, keda on nõuetekohaselt volitanud Euroopa Komisjoni turvalisuse akrediteerimise asutus, on sellele teabele juurdepääs üksnes osas, milles see on vajalik komisjoni hostitavate elektrooniliste süsteemide, mida liikmesriigid kasutavad käesoleva määruse rakendamisel, hooldamiseks, käitamiseks ja arendamiseks.“;
                                    
                                 
                              
                                    b)
                                 
                                 
                                    lõige 5 asendatakse järgmisega:
                                    
                                       „5.   Kogu käesolevas määruses osutatud teabe säilitamine, töötlemine või vahendamine kuulub määruste (EL) 2016/679 (*1) ning (EÜ) nr 45/2001 (*2) kohaldamisalasse. Käesoleva määruse nõuetekohaseks kohaldamiseks piiravad liikmesriigid siiski määruse (EL) 2016/679 artiklites 12–15, 17, 21 ja 22 sätestatud kohustuste ja õiguste ulatust. Sellised piirangud piirduvad sellega, mis on rangelt vajalik kõnealuse määruse artikli 23 lõike 1 punktis e osutatud huvide kaitseks, eelkõige selleks, et:
                                       
                                                   a)
                                                
                                                
                                                   liikmesriikide pädevad asutused saaksid käesoleva määruse kohaldamisel oma ülesandeid korrektselt täita või
                                                
                                             
                                                   b)
                                                
                                                
                                                   hoida ära käesoleva määruse kohaldamisel teostatavate teenistuslike või õiguslike uurimiste, analüüside, juurdluste või menetluste takistamist, ning tagada et maksudest kõrvalehoidumise ja maksupettuste vältimise tõkestamist, uurimist ja avastamist ei takistata.
                                                
                                             Käesolevas määruses osutatud teabe töötlemine ja säilitamine toimub üksnes määruse artikli 1 lõikes 1 nimetatud eesmärkidel ning teavet ei töödelda täiendavalt viisil, mis on nimetatud eesmärkidega vastuolus. Keelatud on käesoleva määruse alusel isikuandmete töötlemine mis tahes teisel eesmärgil, näiteks ärilisel eesmärgil. Teabe säilitamise aeg peab olema piiratud sellega, mis on nende eesmärkide saavutamiseks vajalik. Käesoleva määruse artiklis 17 osutatud teabe säilitamise aeg määratakse kindlaks vastavalt asjaomase liikmesriigi õigusaktides sätestatud aegumistähtaegadele, kuid see ei tohi olla pikem kui 10 aastat.
                                    
                                    
                                       (*1)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1)."
                        
                                    
                                       (*2)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).“"
                        
                                 
                              
                  
                        18)
                     
                     
                        Artikli 58 lõige 2 asendatakse järgmisega:
                        
                           „2.   Käesolevale lõikele viitamisel kohaldatakse Euroopa Parlamendi ja nõukogu määruse (EL) nr 182/2011 (*3) artiklit 5.
                        
                        
                           (*3)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).“"
                        
                     
                  
                        19)
                     
                     
                        I lisa jäetakse välja.
                     
                  
         
            Artikkel 2
            Määruse (EL) 2017/2454 muudatused
            Määruse (EL) 2017/2454 artiklit 1 muudetakse järgmiselt.
            
                        1)
                     
                     
                        Punkt 5 asendatakse järgmisega:
                        
                                    „5)
                                 
                                 
                                    Artikli 17 lõige 2 asendatakse järgmisega:
                                    
                                       „2.   Komisjon võtab rakendusaktidega vastu käesoleva artikli lõike 1 punktides a–f osutatud teabe kohta tehtud automaatse päringu tehnilised üksikasjad. Kõnealused rakendusaktid võetakse vastu kooskõlas artikli 58 lõikes 2 osutatud kontrollimenetlusega.““
                                    
                                 
                              
                  
                        2)
                     
                     
                        Punkt 8 jäetakse välja.
                     
                  
         
            Artikkel 3
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Artikli 1 punkti 3 alapunkte a, b ja c, punkti 4 alapunkte a, c ja e ning punkte 5, 6 ja 14 kohaldatakse alates 1. jaanuarist 2020.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Luxembourg, 2. oktoober 2018
            
               
                  Nõukogu nimel
               
               
                  eesistuja
               
               H. LÖGER
            
         
         
            (1)  Euroopa Parlamendi 3. juuli 2018. aasta arvamus (Euroopa Liidu Teatajas seni avaldamata).
         
            (2)  Euroopa Majandus- ja Sotsiaalkomitee 23. mai 2018. aasta arvamus (Euroopa Liidu Teatajas seni avaldamata).
         
            (3)  Nõukogu 7. oktoobri 2010. aasta määrus (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 268, 12.10.2010, lk 1).
         
            (4)  Nõukogu 28. novembri 2006. aasta direktiiv 2006/112/EÜ, mis käsitleb ühist käibemaksusüsteemi (ELT L 347, 11.12.2006, lk 1).
         
            (5)  Nõukogu 23. juuni 2008. aasta otsus 2008/615/JSK, piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega (ELT L 210, 6.8.2008, lk 1).
         
            (6)  Nõukogu 23. juuni 2008. aasta otsus 2008/616/JSK, millega rakendatakse otsust 2008/615/JSK piiriülese koostöö tõhustamise kohta, eelkõige seoses terrorismi- ja piiriülese kuritegevuse vastase võitlusega (ELT L 210, 6.8.2008, lk 12).
         
            (7)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13).
         
            (8)  Nõukogu 12. veebruari 2008. aasta direktiiv 2008/9/EÜ, millega sätestatakse üksikasjalikud eeskirjad käibemaksu tagastamiseks vastavalt direktiivile 2006/112/EÜ maksukohustuslastele, kelle asukoht ei ole tagastamisliikmesriigis, vaid teises liikmesriigis (ELT L 44, 20.2.2008, lk 23).
         
            (9)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).
         
            (10)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).
         
            (11)  Nõukogu 5. detsembri 2017. aasta määrus (EL) 2017/2454, millega muudetakse määrust (EL) nr 904/2010 halduskoostöö ning maksupettuste vastase võitluse kohta käibemaksu valdkonnas (ELT L 348, 29.12.2017, lk 1).